정조 22년
戊午八月二十一日辰時上御熙政堂大臣備局堂上引見入侍時右副承旨李肇源假注書李允謙事變假注書朴師晉記注官承膺祚記事官金履永右議政李秉模行左參贊鄭民始行吏曹判書金文淳兵曹判書李時秀行大護軍趙心泰戶曹判書趙鎭寬刑曹判書朴宗甲訓鍊都正申大顯行護軍徐龍輔禮曹參判李書九行左承旨李益運行大司諫韓用龜執義韓用鐸掌令鄭㝡成持平朴孝成副校理沈奎魯修撰洪樂游京畿監司李在學以次進伏訖秉模曰今日香祗迎侵早勞動聖體候若何上曰一樣矣秉模曰王大妃殿氣候何如上曰一樣矣秉模曰惠慶宮氣候何如上曰一樣矣上曰今日香祗迎所以然卿或不知耶秉模曰去夜伏見傳敎下者及璿源譜略然後始知宣陵忌辰香祗迎親臨之聖意也上曰我國家至今重熙累洽聖繼神承莫非敬陵朝陰麻而啓我後人之聖功至矣盡矣每見該曹春秋陵幸取稟霜露之感何陵不然而今年卽敬陵朝誕辰舊甲九月是誕降之月也以成廟孝思仰體則虛度是年下情不勝耿結故乃有敬陵展拜仍行親祭之命卽所以成廟之心爲心者也至若治成制定禮樂刑政皆權輿於睿宗朝禮亦緣情而起也因是而又爲昌陵親祭之命而適値宣陵忌辰日傳香少伸下誠於親臨祗迎之擧陟降之靈尙或悅豫於冥冥之中矣昔在光朝猗歟出天之孝每歲陵謁崇陵則雖未年年展拜明陵則歲以爲常予亦於今秋當謁元陵而敬陵誕辰三回甲適在是年則追遠感慕之誠有不能自已者將於是陵行禮予之爲是擧者出於仰體成廟之聖意而斯義也予亦仰覩於先朝故知之欲使後我子孫耳濡目染以知當行之道至於外朝臣庶以之爲興勸之方矣仰惟先朝每垂涕而敎予曰此後視懿陵必如予萬歲後拜謁予之陵寢之禮也丁寧玉音亦惟在耳予自奉此敎每常憧憧矣今旣當是年行是禮而如欲仰述乎敬陵因心之友成廟繼體之孝則是日也兼行昌陵親享於禮亦宜故已於該曹取稟有所下敎矣仍命讀禮曹草記批答秉模曰卽伏見草記批旨又伏奉聖敎今番動駕殆若敬陵宣陵兩朝陵寢之俱展禮謁臣不勝欽仰贊頌之至矣動駕時節省之節當從近年例嚴飭乎上曰予以輦輿出敦化門動駕不欲樂爲者蓋其近於張大也廟享之一年內一次親行雖不得不如禮爲之而其外毓祥宮則歲謁至今姑未行禮是豈仰體之道乎只切悚然于中蓋奉先愛民爲帝王之第一道理而陵謁之如例爲之者于今五年矣尋常悚懍日甚一日予之下誠比園幸豈敢一分歇後一分懈怠而輦路之張大備飾則不欲爲之故今至五年之久且辛亥以後八年之內一年僅得豊登二年則半歉半熟其外五年大是慘歉則其所用心當如何人主一心爲萬化之源一年三百六十日盡得心和然後年穀豊登民心和悅而五年之間幾三百日民憂如此重之以朝象又如彼只增許多用慮予豈欲乎張大威儀備飭輦路乎如是而百隷怠慢陵幸時應行節目將未免昧例之歸此亦不可不顧今番則諸般擧行不必太省約大關民弊者外一從前例爲之道路摘奸亦依例出道可也時秀曰今番幸行時隨駕及留都營門當爲稟定而癸丑年元陵幸行時禁衛營隨駕甲寅年明陵幸行時御營廳隨駕今番則禁衛營爲當次故敢此仰達矣上曰依爲之時秀曰禁軍及馬步軍以幾哨磨鍊乎上曰隨駕軍數依甲寅年例爲之後廂則鄕軍六哨出用可也時秀曰禁御兩營九十月當鄕軍今二十四日當爲逢點於京中來月初一日始當替番隨駕六哨外出入番鄕軍合番使用於留營留陣何如上曰依爲之時秀曰在前幸行時挾輦軍四百名餘軍二百名替代而癸丑年元陵幸行時三百名餘軍一百名甲寅年明陵幸行時二百名餘軍一百名替代矣今番則以幾名磨鍊乎上曰依癸丑年例爲之可也時秀曰在前幸行時十里外斥堠伏兵及傳語軍摠戎廳廣州府各隨地方擧行而丁未年明陵幸行時減數擧行癸丑年元陵幸行時甲寅年明陵幸行時斥堠數處擧行伏兵除之傳語軍比常例差減磨鍊矣今番則何以爲之乎上曰依甲寅年例爲之可也時秀曰幸行時弘化門外留陣守摠兩營輪回擧行矣今番則摠戎廳當爲專當擧行故敢此仰達矣上曰依爲之時秀曰幸行時侍衛全數磨鍊而近年連以兵曹摠府堂郞各一員五衛將二員武兼六員隨駕矣今番則何以磨鍊乎上曰依近例爲之可也時秀曰前此幸行時連以先廂步軍一哨盡停所作門矣今番則旣有碑閣所少駐之命先廂一哨作門亦依晝停例爲之雖與晝停所有異少駐時軍兵炊飯旣承筵敎以此預爲分付於隨駕各營何如上曰依爲之時秀曰隨駕諸臣服色園幸時則衛內人軍服東西班則戎服陵幸時則衛內衛外竝爲戎服隨駕則同而服色尙無一定之制自今番爲始當爲定式下詢大臣處之何如上曰大臣之意何如秉模曰東西班則異於衛內似當依前戎服矣上曰依爲之竝出擧條命書榻敎曰今聞鄕儒來京待之者多云秋到記殿講及今八月朔日次儒生殿講明日爲之處所以瑞蔥臺內試射處所爲之試官服色則以黑團領爲之秋到記製述二十六日爲之處所更稟時秀曰明日瑞䓤臺親臨時宣傳官當爲備員宣傳官有闕之代口傳差出何如上曰依爲之出擧條書九曰今此敬陵昌陵展謁親祭時局內諸陵遣大臣攝行順懷墓遣官攝祭事節目中依前例磨鍊何如上曰依爲之出擧條書九曰明陵翼陵弘陵展謁各於局內陵寢親祭後爲之事命下矣敬陵親祭後次詣明陵翼陵展謁昌陵親祭後次詣弘陵展謁以此磨鍊乎上曰依爲之順懷墓一體磨鍊可也出擧條在學曰今番幸行時分辦用最省約例事下敎矣謹考謄錄則甲寅秋明陵幸行時分辦乃是最省約之例今番當依此例擧行乎上曰依爲之出擧條心泰曰善騎右將梁埉除拜宣傳官仍兼承傳之任本營領軍隨駕自多相妨善騎將今姑改差何如上曰依爲之出擧條心泰曰今番幸行時中司把摠鄭學畊當爲隨駕而時帶行首宣傳官兩處擧行職務相妨令兵曹兼任宣傳官變通何如上曰改差可也出擧條民始曰本署本無財力自前以各處貸下之錢取殖取用矣賑廳貸下錢限滿還報兵曹錢則還報之限只餘四五年摠廳錢限滿催督目下形勢實無支吾之道且以別提一人之加出凡百尤不成樣不可無變通之道摠廳兵曹錢更限十年還報賑廳錢旣是以給代條每年計減者限十年依前以錢千兩貸下以爲繼用之地何如上曰依爲之出擧條命書榻敎曰明日秋到記殿講時別雲劍外雲寶劍除之侍衛入直餘皆依便殿殿座例磨鍊又命書榻敎曰秋到記製述今番則勿捧到記今月初一日以後至二十五日食堂儒生令本館書啓而明日殿講則幼學以今日朝食堂到記書啓生進則勿拘食堂從願許赴殿講又命書榻敎曰訓將實病未差重任不可輕遞古例旣多可據前訓將徐有大時在罷散中敍用還宮間兼察兼佩仍爲兼領牌招聽傳敎上曰酒禁事旣有臺疏所陳今日賓對之進定者亦爲是也令行禁止與不擾民之方卿有熟講者乎秉模曰酒禁自來常憲而歲或不登則別爲飭禁又是國朝已行令典矣年前京兆堂上自下申禁之時猶能有效臣則以爲不患其令不行而亦豈無不擾之道乎上曰諸宰亦陳所見可也民始曰酒禁自是禁令之所載且爲災歲之當務而從前申禁未免乍行而旋弛則令行禁止之效臣不敢質言矣文淳曰災年省費莫過於禁酒近來紀綱雖曰解弛朝禁一下之後豈有令不行之慮乎臣之愚意斷然嚴禁似爲目下救荒之要道矣鎭寬曰荒年禁酒是乃一時之權宜卽亦我朝之已例則元非大政令大擧措可以上煩朝廷只當付之一有司董責其臧否而已臣愚竊謂禁之爲宜宗甲曰荒年禁酒誠爲生穀之要道況酒之爲禁載在法典則臣以有司之臣職掌邦禁只知當禁之爲宜矣大顯曰今此臺臣疏請禁酒寔出於爲民救荒則禁其糜穀之方恐合備豫之政矣龍輔曰只論事之便不便事苟便矣令行之道惟在有司之擧行而已矣書九曰荒歲糜穀惟酒爲甚況今臺章屢登批旨旣頒閭巷小民亦知其禁令之將下而乃以紀綱不立令或難行有所鄭重則非所以使民知法之道矣益運曰糜穀之弊惟酒爲最禁酒備荒自古有之苟能法司無侵漁之弊都民無騷擾之患則禁之固好而如或反是則其弊有不可勝言矣上曰臺諫玉堂亦陳所見可也用龜曰禁酒一事非特一持憲之言卽衆民之所願也且伏聞近畿諸邑以守宰之嚴禁幾乎斷釀云目下嚴穀之弊莫過於酒臣之愚見斷然嚴禁似好矣用鐸曰荒政莫要於禁酒而令出惟行之後設或有冒法犯禁者則自當以法嚴繩永久設禁雖或未可而限明年秋成禁之則必有所益矣㝡成曰糜穀之害莫甚於酒而災年禁釀自古常行之例私家祭用之酒雖或不禁而市壚賣買一切禁斷則自無擾民之弊令行似甚昜矣孝成曰臣以酒爲當禁故兩度陳章矣今於俯詢之下更無所懷而第卽此禁酒一事期於立法則亦爲振刷紀綱之一端矣奎魯曰糜財之道無過乎酒災年禁酒似不可已矣樂游曰酒之糜穀自來不些有司設禁常年猶然況如今歉歲尤當痛禁矣上曰竝與大釀而設禁則大禹大聖也何故只疏儀狄以貽千古崇飮糜穀之弊乎今日紀綱比之禹時果如何也又欲不擾民而略禁小釀則區別雖難如有剛明一法官猶足行道大無當固可笑已小有益不屑爲也出擧條上曰臺諫進前用龜等曰鄭致達妻事云云措辭見上上曰不允出擧條用龜等曰德相事云云措辭見上上曰不允出擧條用龜等曰尙喆事云云措辭見上上曰不允出擧條用龜等曰刀削十一字用龜等曰啓能事云云措辭見上上曰不允出擧條用龜等曰夏賊事云云措辭見上上曰不允出擧條用龜等曰國榮事云云措辭見上上曰不允出擧條用龜等曰明謙等事云云措辭見上上曰不允出擧條用龜等曰九宗事云云上曰不允出擧條用龜等曰府院前啓以國忌齋戒不得傳啓矣上曰唯命次對先退上曰陵幸擧條斯速書入仍命退承史以次退出